2.1 ปัจจัยความเสี่ยง

ในปี 2552 เป็นปีที่เศรษฐกิจของประเทศประสบปัญหามากมาย
ทั้งปัญหาจากภายในประเทศและปัญหาจากเศรษฐกิจโลก ซึ่งมีผลให้การส่งออกติดลบประมาณร้อยละ
16 และอัตราการเติบโตติดลบร้อยละ 2.3
แต่สถานการณ์สำหรับธุรกิจบ้านจัดสรรกลับมีอัตราการเติบโตโดยรวมที่ดีขึ้น
ทั้งนี้เพราะภาวะวิกฤติทางการเงินของโลกมิได้มีผลกระทบต่อชั้นกลางแต่อย่างใด
ประกอบกับรัฐได้ออกมาตรการเสริมเพิ่มค่าลดหย่อนด้านภาษีแก่ผู้ซื้อบ้าน
และอัตราดอกเบี้ยเงินกู้มีอัตราที่ต่ำมากเป็นประวัติการ จึงเป็นเหตุให้มีการซื้อบ้านเพิ่มขึ้น
โดยเฉพาะในไตรมาสที่ 4 มีอัตราการซื้อสูงเป็นพิเศษ

ในปี 2553 ธุรกิจบ้านจัดสรรยังคงมีความเสี่ยงค่อนข้างสูง ทั้งนี้ขึ้นอยู่กับปัจจัยต่างๆ
มากมายทั้งด้านเศรษฐกิจ สังคม และการเมือง ที่ยังมีความไม่แน่นอนสูง
ทั้งอาจมีเหตุมาจากปัจจัยจากภายในองค์กรและจากปัจจัยภายนอกที่บริษัทฯไม่สามารถควบคุมได้ เช่น
ปัญหาการฟื้นตัวของเศรษฐกิจโลก ปัญหาการขาดความเชื่อมั่นของนักลงทุน
แต่บริษัทฯได้มีการวิเคราะห์และติดตามความเสี่ยงต่างๆ
โดยมีมาตรการดูแลความเสี่ยงและมาตรการเตือนภัยล่วงหน้า
เพื่อเพิ่มความระมัดระวังและลดผลกระทบมิให้มีความรุนแรง
ซึ่งเชื่อว่าจะทำให้ธุรกิจของบริษัทฯสามารถเติบโตอย่างยั่งยืนและมั่นคงต่อไปในอนาคต

ปัจจัยความเสี่ยงที่บริษัทฯต้องติดตามดูแลเป็นพิเศษ ในปี 2553 มีดังต่อไปนี้

1. ความเสี่ยงเกี่ยวกับการแข่งขัน

 ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก เพราะมีผู้ประกอบการในตลาดมากราย แต่ละรายก็เน้นที่จะเพิ่มยอดขายและสร้างกำไรให้สูงขึ้น ทำให้ปริมาณการก่อสร้างบ้านมีมากกว่ากำลังซื้อ โดยปกติบ้าน จัดสรร จำเป็นต้องสร้างเป็นการล่วงหน้า และกว่าจะแล้วเสร็จต้องใช้เวลาหลายเดือน ถ้าเกิดภาวะเศรษฐกิจชะลอตัว กำลังซื้อจะตกลง เหลือบ้านในสต็อคจำนวนมากขึ้น ดังนั้นเพื่อให้ขายบ้านได้ผู้จัดสรรจำเป็นต้องลดราคาลง ทำให้การแข่งขันยิ่ง รุนแรงขึ้น ยอดขายโดยรวมอาจจะลดลง ขณะที่ต้นทุนยังสูงอยู่ 

ทางแก้ไข คือ
ต้องติดตามสถานการณ์ตลาดบ้านจัดสรรและทิศทางภาวะเศรษฐกิจอย่างใกล้ชิดลดการปลูกสร้างบ้านล่วงหน้าจำนวนมาก
สร้างบ้านคุณภาพ ควบคุมต้นทุน ลดค่าใช้จ่าย เน้นการบริการและเพิ่มความพึงพอใจให้แก่ลูกค้า
ใช้การตลาดและสร้างความแตกต่าง เพื่อรักษายอดขาย ซึ่งอาจมีผลกระทบต่อกำไรโดยรวม

2. ความเสี่ยงเรื่องกำลังซื้อลดลง

ความเสี่ยงดังกล่าว อาจเกิดจากการชะลอตัวของเศรษฐกิจโลก
ทำให้มีผลกระทบต่อการส่งออกอย่างมีสาระสำคัญ
เมื่อการส่งออกลดลงจะมีผลกระทบต่อเศรษฐกิจของประเทศไทยค่อนข้างมาก
เพราะการเติบโตทางเศรษฐกิจพึ่งพาการส่งออกในอัตราที่สูง อาจทำให้เกิดปัญหาการว่างงาน
ประกอบกับมีปัญหารุมเร้าด้านสังคมและการเมือง ค่อนข้างหนักจึงอาจทำให้ผู้บริโภคขาดความเชื่อมั่น
และระมัดระวังเรื่องการใช้จ่ายมากขึ้น นอกจากนั้น ภาครัฐยังได้ประกาศ
ยกเลิกมาตรการลดหย่อนภาษีธุรกิจเฉพาะ ค่าธรรมเนียมโอน และค่าจดจำนอง นับแต่ไตรมาสที่ 2
เป็นต้นไป ในการนี้จะมีผลกระทบต่อการตัดสินใจซื้อบ้านอย่างมีนัยสำคัญ

ทางแก้ไข คือ บริษัทฯต้องเน้นสร้างบ้านคุณภาพในราคาที่แข่งขันได้ โดยใช้นวัตกรรมต่างๆ
เข้ามาช่วยให้มากขึ้น ทั้งรูปแบบ วัสดุ และกระบวนการก่อสร้าง
นอกจากนั้นบริษัทฯต้องใช้การตลาดให้หลากหลายมากขึ้น เพื่อกระตุ้นยอดขาย ในขณะที่ยังมีข้อดี คือ
อัตราดอกเบี้ยเงินกู้ยังค่อนข้างต่ำ อาจเป็นตัวกระตุ้นให้ลูกค้าเร่งซื้อบ้านได้
เพราะถ้ารอช้าไปดอกเบี้ยอาจปรับตัวสูงขึ้น ต้นทุนจะสูงขึ้น ราคาขายบ้านอาจต้องปรับตัวเพิ่มขึ้น
ดังนั้นผู้ซื้อบ้านในปีนี้ก็จะได้รับผลประโยชน์
หากเศรษฐกิจประเทศไทยเริ่มดีขึ้นชัดเจนในครึ่งหลังของปี
และคาดว่าสถานการณ์การเมืองจะมีความมั่นคงขึ้น เมื่อเป็นเช่นนั้นประชาชนจะมีความเชื่อมั่นสูงขึ้น
คาดว่ากำลังซื้อน่าจะกลับมา ความเสี่ยงจะลดลง
อย่างไรก็ดีบริษัทฯต้องติดตามสถานการณ์อย่างใกล้ชิด

3. ความเสี่ยงเรื่องสภาพคล่อง

ความเสี่ยงดังกล่าวเป็นความเสี่ยงที่สำคัญยิ่งของบริษัทฯ
โดยเฉพาะในภาวะวิกฤตทางเศรษฐกิจและการเงินเช่นปัจจุบัน
เพราะหากเกิดปัญหาขาดสภาพคล่องจะทำให้เครดิตของบริษัทเสื่อมเสีย ความน่าเชื่อถือจะตกต่ำลง
ต้นทุนทางการเงินจะสูงขึ้น การหาแหล่งเงินกู้จะยากลำบาก
ทำให้บริษัทไม่สามารถดำเนินธุรกิจตามปกติได้ ก่อให้เกิดความเสียหายอย่างร้ายแรง
บริษัทจึงต้องระมัดระวังเรื่องนี้เป็นพิเศษ
ปัญหาขาดสภาพคล่องจะเกิดได้จากการที่รายรับของกิจการได้ต่ำกว่าเป้าหมายมาก
ในขณะที่มียอดรายจ่ายสูง หรือกรณีที่สภาพคล่องมีน้อย แต่มีการ ลงทุนเพิ่มจำนวนมาก
หรือมีภาระหนี้ผูกพันระยะสั้นจำนวนมาก

ทางแก้ไข คือ บริษัทฯต้องติดตามดูแลปัญหาสภาพคล่องโดยเฉพาะรายรับรายจ่ายอย่างใกล้ชิด
และต้องไม่ ก่อหนี้จำนวนมากเกินขีดความสามารถที่จะชำระได้
จะต้องชะลอการลงทุนที่จะก่อภาระหนี้สินจำนวนมากออกไปก่อน
หากจำเป็นต้องลงทุนก็ต้องประเมินความเสี่ยงอย่างรอบคอบ รัดกุมที่สุด นอกจากนั้น
จะต้องมีการเจรจาทำความตกลงกับธนาคารให้ผ่อนปรนมากที่สุด
และจะต้องมีการสำรองเงินสดให้เพียงพอ และขอวงเงินกู้กับธนาคารไว้ในจำนวนที่สูงเป็นพิเศษด้วย
และที่สำคัญต้องมีสัญญาณไว้คอยเตือนภัยเพื่อรู้ทันสถานการณ์ก่อนที่จะเกิดปัญหา